text: VallèsActual: 01/03/10
  El conseller d'Educació, Ernest Maragall, inaugura la nova escola Lola Anglada a Sant Quirze del Vallès
  Sant Quirze del Vallès. El conseller d'Educació, Ernest Maragall, ha inaugurat la nova escola Lola Anglada del municipi de Sant Quirze del Vallès, acompanyat per l'alcaldessa de Sant Quirze, Montserrat Mundi, el primer tinent d'Alcaldia, Antoni Rebolleda i altres regidors i regidores de l'Ajuntament.
  L'escola Lola Anglada és un centre d'educació infantil i primària de dues línies. El curs 2008-2009 van començar les classes d'educació infantil a l'escola nova. El centre té capacitat per a 450 alumnes. Aquest curs hi ha matriculats 139 nens i nenes de P3, P4 i P5 i té una plantilla de 11 mestres. A més, durant 7 hores setmanals tenen l'atenció d'un equip d'assessorament i orientació psicopedagògica (EAP) i compta amb 1 logopeda i 1 TEI.
  El Departament d'Educació ha invertit 5.658.000 euros en la creació d'aquesta escola de dues línies d'educació infantil i primària. La superfície total construïda és de més de 3.300m2.
  Publicat per Lidia Sanchez a 4.3.10 Cap comentari:
  Un grup d'estudiants de cant de l'Escola Municipal de Música Victòria dels Àngels farà un concert al Conservatori de Pescara (Itàlia)
  Sant Cugat del Vallès. El proper dilluns, 8 de març, un grup d'alumnes de cant de l'Escola Municipal de Música Victòria dels Àngels farà un concert de cançons d'Eduard Toldrà al Conservatori de Pescara (Itàlia). Aquest és un primer pas per mantenir intercanvis educatius i pedagògics entre aquest centre superior de música i l'escola municipal.
  El concert vol donar l'oportunitat als alumnes de cant de presentar-se en públic en situacions reals de concert i, al matex temps, divulgar aquest repertori català poc conegut però de primera qualitat. Aquest mateix concert ja es va fer el curs passat en el cicle dedicat a Victòria dels Àngels a l'hotel Monegal de Sant Llorenç de Morunys.
  Palau-solità i Plegamans. Un total de 65 llars palauenques ja participen com a voluntàries en una prova pilot que serveix per conèixer el consum elèctric i detectar com reduir-lo; una experiència que a més serveix com a instrument educatiu per a tota la família. "Pretenem convocar noves edicions d'aquesta iniciativa donat que s'ha superat la previsió de voluntaris i hi ha hagut gent interessada que s'ha quedat fora", explica el regidor de Gestió Ambiental, Ivan Costa. Aquesta experiència està dirigida per Joan Carreras, estudiant de Ciències Ambientals de la Universitat Autònoma de Barcelona (UAB), que utilitzarà els resultats de la prova per fer el treball de final de carrera.
  L'experiència consisteix en la instal·lació d'un Comptador Instantani d'Electricitat (CIE) a les llars que hi participen. La prova té una durada de 5 mesos, de març a juliol de 2010, si bé els CIE es cediran fins al mes de setembre. El CIE és com un rellotge que en lloc de marcar les hores indica el consum elèctric a l'instant, sense necessitar connexions per cable. Ara que ja estan instal·lats, els participants només han de controlar el consum que marca el CIE i intentar reduir-lo estalviant energia i, de retruc, diners. Carreras realitzarà un total de tres visites a totes les llars participants. En la primera comprova la correcta instal·lació i funcionament del CIE, mentre que les altres dues li serviran per recollir les dades que seran la base de l'estudi que presentarà a la UAB. Aquesta prova està organitzada per la regidoria de Gestió Ambiental amb la col·laboració de la Diputació de Barcelona i d'Efergy Technologies.